**יוסף (ספי) עובדיה** (נולד ב-1 באוגוסט 1984) הוא עיתונאי ישראלי, המשמש ככתב והפרשן הפוליטי בחדשות 13.

ביוגרפיה
--------

עובדיה נולד בראשון לציון וגדל בפתח תקווה במשפחה דתית. סבו מצד אביו, שמשפחתו הייתה בעלת רקע מתנועת בית"ר, עלה לארץ ישראל מעיראק בסוף שנות ה-30 של המאה ה-20. אחיו אלי נפטר באוקטובר 2000 ממחלה, בגיל 22, במהלך שירותו הצבאי ככימאי.

כבן למשפחה שכולה לא חייב היה להתגייס לשירות קרבי ועקב כך שובץ בגלי צה"ל. תחילה שימש מפיק ולאחר מכן מונה לכתב ספורט. לאחר שהשתחרר מהשירות הסדיר, מונה ב-2006 לכתב גלי צה"ל בכנסת. במקביל שימש במשך כשנתיים כפרשן וחבר מערכת בתוכנית "משעל חם" בהנחיית של ניסים משעל.

ב-2009 חשף את פרשת הפנסיה הגבוהה שקיבל נחמן שי עבור שמונה שנים, כשבפועל שירת שלוש שנים בלבד כמפקד גלי צה"ל וכדובר צה"ל. ב-2010 חשף את הסרטון מהמשט לעזה בו התעמתה חברת הכנסת חנין זועבי עם חיילי צה"ל. ב-2012 חשף את פרשת החשדות להטרדות המיניות של נתן אשל בהיותו ראש סגל לשכת ראש הממשלה, חשיפה שזיכתה אותו בפרס מפקד גלי צה"ל.

במרץ 2014, טרם מלאו לו 30, מונה למנהל מחלקת החדשות של גלי צה"ל. בתחנה הצבאית הגיש תוכנית אקטואליה שבועית לצדו של יועז הנדל. ביוני 2015 מונה לכתב פוליטי בחדשות 10 (שהפכו ב-2019 לחדשות 13 לאחר המיזוג עם רשת 13).

באוגוסט 2015 פרסם הקלטת שיחת ועידה בה לכאורה תיאמו שרת התרבות מירי רגב ויועציה גרסאות לגבי מסירת תקציב של כ־2,500,000 ש"ח למשרד הפרסום יהושע\TBWA ללא מכרז, כאשר רמי יהושע הוצג כמקורבה. באוקטובר הגישה רגב תביעת דיבה על סך מיליון ש"ח נגד הערוץ ונגד עובדיה. התביעה נדחתה ביולי 2019, ורגב חויבה בהוצאות משפט בסך 25 אלף ש"ח. באוגוסט 2020 הפך בית המשפט המחוזי את ההחלטה, וקבע שעל הנתבעים לפצות את רגב ב־100 אלף ש"ח וב־50 אלף ש"ח הוצאות משפט. בית המשפט קבע כי לא נערך תחקיר ראוי באשר למקורבות יהושע ורגב, ומשך הזמן שניתן לצדדים לתגובה לא היה סביר והוגן.

במארס 2024 קיבל בית המשפט העליון את ערעורו של עובדיה, ביטל את הפיצוי שנפסק לרגב והחזיר את התיק מחדש לבית משפט השלום להכריע מחדש בסוגיית העיתונות האחראית. ראש ההרכב השופט יצחק עמית קבע כי עובדות המקרה מלמדות שלעובדיה אכן עומדת הגנת העיתונות האחראית לעניין שאלת הרקע בין יהושע לרגב. השופט נועם סולברג סבר כי אין להתערב בפסק דינו של בית המשפט המחוזי, ובסופו של דבר החליט הרכב השופטים כי התיק יועבר לדיון והכרעה מחודשת בבית משפט השלום בירושלים, שפסק כבר בתחילת הדרך לטובת עובדיה. 

בספטמבר 2019 חשף הקלטות שבהן נשמע ראש הממשלה בנימין נתניהו מתערב בנושאים הקשורים לתיק התקשורת, גם לאחר שנאלץ לוותר על תיק התקשורת בשל החקירות נגדו. בהקלטות נשמע נתניהו גוער בשר התקשורת  איוב קרא, לאחר שבכתבה עיתונאית פורסם שקרא שיתף פעולה עם שרת המשפטים איילת שקד.

בשנים 2016–2018 הגיש עובדיה את תוכנית הבוקר לצד ניסים משעל ודרור רפאל, כחלק משת"פ עם מערכת חדשות 10, אשר סיפקה את מהדורות החדשות ל-103FM.

בינואר 2022 הצטרף עובדיה לגלי צה"ל ונבחר להגיש עם טלי מורנו את רצועת הבוקר היומית בתחנה במקום רזי ברקאי. לאחר שעברה מורנו לכאן 11 הוא מגיש את התוכנית עם יניר קוזין.

לעובדיה תואר ראשון במשפטים מהקריה האקדמית אונו.

עובדיה נשוי לעיתונאית ליאור קינן והשניים הורים לבת. הם מתגוררים בגבעתיים.

קישורים חיצוניים
----------------

ויקישיתוף מדיה וקבצים בנושא **ספי עובדיה** בוויקישיתוף
* 

* ספי עובדיה, ברשת החברתית פייסבוק

* ספי עובדיה, ברשת החברתית אקס (טוויטר)
* ספי עובדיה באתר חדשות 13
* וואלה ברנז'ה‏, בא לבקר, באתר וואלה!‏, 18 בדצמבר 2013

הערות שוליים
------------

1. 1 2 3 4  חן מענית, ‏ספי עובדיה איבד אח בצבא - והבין מה הייעוד של עיתונאים, באתר גלובס, 22 באפריל 2015
2. ↑   ציוץ של ספי עובדיה ברשת החברתית אקס (טוויטר), 28 בנובמבר 2019: "אבישי, סבי עלה מעיראק בסוף שנות ה-30. בית"רי. לעולם בלי פינקס אדום. שילם על זה מחיר לאורך שנים. ישראל השניה. להיות נצר לתרבות מזרחית עשירה, חמה ומשכילה זה ההפך ממה שתועד שם. לייחל לאמנון אברמוביץ להישרף זו לא מזרחיות. עיניים רושפות שנאה זו לא מזרחיות. אוהב אותך אחי, לא מסכים איתך."
3. ↑  בצה"ל מסרבים לגלות כמה שווה "מצנח הזהב" שנתפר לנחמן שי, באתר התנועה לחופש המידע, מרץ 2010
4. ↑  שירות אייס, בגלל הכדורים הפסיכ' ונתן אשל: הנה 7 העיתונאים שעשו את השנה בתקשורת, באתר אייס
5. ↑  לי-אור אברבך, ‏ספי עובדיה מונה למנהל מחלקת החדשות של גלי צה"ל, באתר גלובס, 16 במרץ 2014
6. ↑  מיה מנע‏, פרסום ראשון: ספי עובדיה ועקיבא נוביק יחליפו את נדב פרי, באתר וואלה!‏, 29 ביוני 2015
7. ↑  רגב מסתבכת: מיליונים ללא מכרז ושיחת תיאום גרסאות, באתר ynet, 31 באוגוסט 2015
8. ↑  כתב התביעה שהגישה, וכתב ההגנה שהגיש הערוץ, באתר העין השביעית
9. ↑  אבישי גרינצייג, ‏נדחתה תביעת הדיבה של מירי רגב נגד ספי עובדיה, תשלם 25 אלף ש"ח, באתר מעריב אונליין, 4 ביולי 2019  
איתמר ב"ז, תביעת המיליון של מירי רגב נגד חדשות 10 נדחתה; תחויב לשלם הוצאות משפט, באתר העין השביעית, 4 ביולי 2019
10. ↑  אילן שניג, הערעור התקבל: ספי עובדיה וערוץ 13 יפצו את מירי רגב ב-150 אלף שקל, באתר אייס, 2 באוגוסט 2020;  
דניאל דולב‏, תחקיר "לא לדאוגוסט": חדשות 13 וספי עובדיה יפצו את רגב ב-100 אלף שקלים, באתר וואלה!‏, 2 באוגוסט 2020;  
עא (י-ם) 3386-10-19 שרת התרבות והספורט - ח"כ מירי רגב נ' ערוץ 10 החדש בע"מ ואחרים, ניתן ב-2 באוגוסט 2020
11. ↑    
שגיאות פרמטריות בתבנית:כלכליסט   
פרמטרים [  ] לא מופיעים בהגדרת התבנית משה גורלי, במארס 2024 פסק הדין בתביעת הדיבה של מירי רגב מלמד - מינוי שמרנים לעליון יקשה על עיתונות חוקרת, באתר כלכליסט
12. ↑  טל שניידר, ‏הקלטות נתניהו-קרא: "צריך להציל את ערוץ 20; לבטל את מועצת הכבלים והלוויין", באתר גלובס, 2 בספטמבר 2019
13. ↑  נועה פרייס‏, עוזב את גל"צ: ספי עובדיה יגיש את תוכנית הבוקר ב-103, באתר וואלה!‏, 20 באוקטובר 2016
14. ↑  לא תקעו את המהדורה: ספי עובדיה וליאור קינן התחתנו, באתר כיפה, 30 בספטמבר 2022;  
חדשות 13 חוגגת: הכתבים ספי עובדיה וליאור קינן התחתנו, באתר אייס, 30 בספטמבר 2022
15. ↑  לזוג של חדשות 13 נולדה בת, באתר "סרוגים", 15 במרץ 2024